Papersnake/gushiwen huggingface dataset:
自许厝寮避贼至集集内山，次少陵「北征」韵
陈肇兴（清代）

皇帝元年秋，闰八月初吉。我遁于内山，潜伏野番室。

深林暗无光，白昼不见日。破屋两三间，茅茨杂蓬荜。

闭户深藏匿，逢人未敢出。涕泣望烽烟，皇皇如有失。

自顾流离中，有生不如勿。破产购一锥，报国心空切。

至今一回首，精神犹恍惚。不知历险艰，奔走何时毕。

侧身万峰巅，秋风吹瑟瑟。但见阵云飞，川原日流血。

人烟半萧条，鬼火互明灭。行行集集山，夙称生番窟。

浊水喷其中，日夜浪瀎潏。路盘苍穹高，石迸厚地裂。

一夫可当关，驷马不容辙。生平耽烟霞，到此暂心悦。

徒步随狙公，自拾枣与栗。哭类阮籍穷，狂等费贻漆。

一身坠蚕丛，传闻百无实。因思世人巧，益叹我躬拙。

徘徊望乡山，目极飞鸟没。凉飔从东来，飒飒动木末。

遥想故城里，狐鼠共巢穴。杀人如乱麻，街衢堆白骨。

往者擒贼王，陈兵太仓卒。未抽靴里刀，已失囊中物。

遂令劫运开，鬇鬡变蓬发。使我撄不测，志气长轸结。

同谋袖手观，含涕独呜咽。未识此时恨，何日得伸雪。

经旬宿荒崖，两脚垢不袜。枯木架绳床，逼窄仅容膝。

有时抱书眠，肱曲腰又折。有时泽畔行，青衫换短褐。

父老两三人，坐谈辄终日。道及当时事，满座皆战慄。

延我至其家，鸡黍竞罗列。一饭等千金，大义高巾栉。

回顾狮子峰，蛾眉才一抹。有弟滞牛山，多时悲契阔。

老母缺晨昏，思之如饥渴。路逢负戈侣，撞胸不敢喝。

所闻多异辞，两耳乱喧聒。彼众而我寡，有口向谁说。

桓桓林总戎，昨日方简卒。万骑出罗城，军容甚开豁。

猛如出柙虎，捷若搏云鹘。行见扫妖氛，贼徒争豕突。

况有斗六门，天堑险无匹。背城鼓而东，一战胜可决。

威过摧枯芒，势成破竹疾。屈指旬日内，匹夫可以夺。

又闻募乡兵，朝暮尤斯拔。横海戮长鲸，万弩伺俱发。

此谋如得就，大功可书碣。指日见升平，乾坤收肃杀。

嗟予走空山，于今已五月。一息气尚存，此念未容绝。

如何蝼蚁辈，偏觉肝肠别。甘心为异类，不复忧荡析。

攘攘著黄巾，为厉及妪{女目}。四顾遍豺狼，保身慎明哲。

岂不思请缨，空手难为烈。抚景自酸辛，吟诗聊度活。

寂寂红叶山，遥遥紫薇闼。此身虽在野，此心唯向阙。

安危大臣在，金瓯岂患缺。只忧道路长，献策终不达。
闷成
华岳（宋代）

勿忧李广不封侯，广不封侯未足忧。
汉鼎不烹曹操肉，吴钩空断伍员头。
鸿门自昔推屠狗，虎帐于今愧沐猴。
千万南阳遇徐庶，为言豪杰尚缧囚。
忆涪水端阳四首 其三
张鹏翮（清代）

天空海阔思何穷，人在黄粱一梦中。回首青山人不老，莼鲈依旧满江东。
句
姚孝锡（宋代）

久客交情谙冷暖，衰年病骨识阴晴。
题思泉庵
王柏（宋代）

一时人物久飞仙，诗竹和庵尽变迁。
尚有禅师风味在，野人门外汲寒泉。
秋景 庭榴剖朱实
刘辰翁（宋代）

榴压中庭坠，冰盘荐玉壶。西风吹转绿，嘉实剖来朱。

摘向栏干近，安除海外无。微醺揎绛袖，一笑灿明珠。

酸彻邻机齿，凉生浴锦肤。冷思当日艳，血色盛罗襦。
江梅
项安世（宋代）

千林憔悴独含春，笑倚黄昏未识颦。
红小粉疏烟幂幂，影低香远水粼粼。
从教雪路宁愁冷，遮莫茆檐可怕贫。
欲问横枝缘底瘦，似无如有最禁人。
赠林处士逋
潘阆（宋代）

云翦乌妙雾翦衣，存神养气语还稀。
人人尽唤孙思邈，只恐身轻白日飞。
减字木兰花 寄女伴
顾贞立（清代）

断云疏雨。人在幽窗秋梦里。绣榻今朝。画个双鸾又倒描。

天寒倚竹。翠淡绡轻衫袖薄。伫立风前。不见飞琼和雪笺。
纸帐
华岳（宋代）

主人冰雪洒胸襟，买宿银城不计缗。
春草有诗皆白雪，秋毫无梦到红尘。
月娥好作云间侣，风伯不寒冰下人。
更喜五更窗外月，梅梢分得一枝春。
桓山鸟
杨维桢（元代）

桓山鸟，鸣声一何悲。
严父戒二子，分财无嫡支。
父死未葬命一子，两枝荆华摧一枝。
呜呼桓山鸟，鸣声实堪悲。
死隔别，生流离，百鸟闻之为嗟嗞。
江东巡部纪行
袁甫（宋代）

春过三之一，轻车走阡陌。
平坂抹池阳，迤逦山路埆。
凤颠吹人面，雪滑皲人足。
忽然铜钲挂，九华醒两目。
自经千万劫，寒翠光堪摘。
半霄非人间，大江横其侧。
行行逼宣州，麻姑正面矗。
且上敬亭山，感慨怀李白。
听说三洞天，渴见恨无翮。
岩幽鬼神哭，罅开星月烛。
金沙烂吾前，祖师灯未没。
赓酬二三子，不觉诗笔秃。
歙州我旧游，迎笑儿童簇。
本无棠荫芾，漫云恩波沐。
黄山怅无缘，不得搜仙窟。
祁门山何如，险与石埭埒。
山花溪边明，时有新凫浴。
古木龙吟啸，巨石虎蹲伏。
伟哉岳鄂王，提兵旧盘礴。
像设俨遗祠，光芒射斗宿。
凌晨拜祠下，忧思心恻恻。
无心惜落花，惟愁民捐瘠。
浮梁与乐安，五十笔步百。
幸瞻慈湖祠，风声尚堪忆。
钟君我所敬，能续兹湖脉。
乍合又倏离，人事渺无极。
别友情无奈，看山意无足。
山围如城郭，渐逼鸣山麓。
父老阑道叫，一路藉神福。
问尔所欲何，作庙新奕奕。
我来为尔民，尔欲我筹度。
越宿至芗溪，三山森在列。
顾我一瓣香，端为象翁设。
象翁百世师，此道揭日月。
书堂卜筑成，屋与人俱杰。
深夜济济容，学子纷四集。
前廊问伊谁，同门旧知识。
新知有二郑，操行端矩获。
此学其兴乎，欲去令人惜。
大字书磨崖，字径二三尺。
匆匆过安仁，交友相追逐。
汤董最可人，吉德侔金玉，
干越今称贤，闾阎声籍籍。
此声买无价，民彝知未灭。
我行三千里，六十零四日。
明当抵番江，秉烛写胸臆。
若夫谘熟事，多赖诸贤力。
云何略不书，此是使者职。
次韵吴竹修庆余免役
陈著（宋代）

大道荆榛万径斜，中閒役事最堪嗟。
私心自分齐编户，公法仍条存宦家。
免把血躯供刻木，尚存醒眼傲空花。
要知天理无穷处，风雪严时春有涯。
题金陵杂兴诗后十八首
李琏（宋代）

夜过江左从鸾旗，从此灵君著汉衣。
春到阴山花似雪，望乡台上鹧鸪飞。
予久客思归以秋光都似宦情薄山色不如归意浓
仇远（元代）

乔木足秋声，红叶表秋色。
因之念湖山，恨不生羽翼。
形留神已念，游倦交渐息。
西邻夜砧发，东邻晓机织。
我亦有敝庐，松菊暗荆棘。
北山百年墓，苔竹手所植。
今长尺若干，霜雪颇自力。
西风龙蛇蛰，暗雨山林黑。
东望会言归，免我长相忆。
相和歌辞。怨诗
刘元济（唐代）

玉关芳信断，兰闺锦字新。愁来好自抑，念切已含嚬。

虚牖风惊梦，空床月厌人。归期傥可促，勿度柳园春。
海气
陆游（宋代）

浴罢来水浒，适有渔舟横。
浩然纵棹去，漫漫菰蒲声。
海祲乃尔奇，万象空际生；骖驔牧龙马，夭矫腾蛟鲸，或如搴大旗，或如执长兵。
我欲记其变，忽已天宇清。
成坏须臾间，使我叹且惊。
世事正如此，何者非强名？
奉和元帅石末公春晴谩兴诗韵
陈镒（明代）

使君惠泽似春阳，田有来牟麦有桑。日暖戟门旗转影，风清玉帐剑生芒。

深山狐兔潜无迹，旷野黔黎喜欲狂。今日朝廷方倚重，论功应不愧韩张。
余去年与人书有曰以诗人而为边帅俗子或疑边帅之贵余乃解之
郑孝胥（清代）

高楼先生耽苦吟，廿年来往江之浔。何曾梦见烟瘴地，蛮荒一落颜为黔。

连城三月脱鬼手，龙州还对山崎嵚。边关形如马振鬣，戍卒状似猿投林。

风情收拾付隔世，坐觉老大来相侵。岂无春花与秋月，路绝不到诗人心。

终年望饟数不至，欲和乞食谁知音？此人此地宁足爱，庙堂用意殊难寻。

天高非高海非深，平生诗人岂不贵，何以卑我空伤今。
李俊民三十年前凡两寄诗时困于世故俱不克和常抱此欠近理败箧忽见两诗岁月可惊凄然有感辄赋长句附便以谢不敏
徐瑞（宋代）

囊锦当时两度传，箧藏中袭墨尤鲜。高情应怪诗邮断，末路那禁俗累缠。

过客谈君吟转妙，闭门笑我病堪怜。擘笺漫寄西风去，唤起乡盟三十年。
偈颂一百零四首
释绍昙（宋代）

柳条弓，蒿枝箭，
射中虚空成两片。狸奴白牯，
雷厉风行。碧眼黄头，
星飞电卷，拟搆珠林啮镞机。
险。感淳更号，
立见升平。两朝圣化，
四海欢声。乳窦家贫开安，
用度非轻。锦云山瀑帽，
珠雪瀑悬缨。步步寒花翠结，
关关幽鸟琴清。排当不知因底事，
大众万福，庆贺元正。
秀山霜晴晚眺与赵宾暘黄惟月联句
方回（元代）

一峰何峥嵘，万象翻匍匐。
心包元气并，影立太空独。
遥瞻极乾端，俯瞰际坤轴。
飘飘凌云身，杳杳送鸿目。
挥袖裨八风，开襟吞百渎。
醒脾咽醇清，涤髓盪痼俗。
斗摘紫垣杓，日攀黄道毂。
川令夷若奔，林诃魍魈伏。
螺蚌视三神，杯盎阅四隩。
参旗摩右肩，昆苑踏左足。
营营蚁磨旋，戢戢蜂房簇。
膻俎餍前臑，诗瓢悭半菽。
历测尊卢年，桴穷沃焦谷。
畴非浮点沤，吾亦寄粒粟。
气形孰融结，高深谁濬矗。
娲皇不能补，共工多事触。
飞思腾虚遨，殚精驰向瞩。
浩浩蔑垠涯浑浑曷边幅。百刻倏汐潮，
九行递朏朒。达观等鹏鹪，
殊趋殽燕蝠。仙驭鞭虬螭，
神驾轨骊騄。寰中无遁照，
象外有玄烛。推寻制字苍，
究考画卦宓。万变既日滋，
百灵遂宵哭。某氏马锡三，
何人鳌钓六。底所真蓬瀛，
是间自濠濮。佳辰每难值，
奇赏讵嫌数。达士多放旷，
拘儒例踧蹜。味同侨札交，
臭异智辅族。稽首礼初梅，
掀髯叫余菊。节届小大寒，
岁得中下熟。野礼讲蜡迎，
侲朋阅傩逐。皴肤剥枯藓，
瘦发立冻木。青针抽麦麰，
绛粒茁樱薁。乌龙特嵯峨，
白雁几湾洑。霞谯抹微绡，
烟市皱轻縠。画嶂屏横纵，
字溪篆直曲。兰非灌能馨，
柏岂撼可秃。长冈修蛇驰，
短阜矮鳖缩。一塔耸锥颍，
千畦界棋局。冷祠逃鼪鼯，
荒冢赫鸱鵩。汲窟仆桔槔，
获场眠碌碡。橡实翻箨瘦，
笋萌认鞭斸。莽啼潜钩辀，
篱嚼偃觳觫。樵肩疮长鑱，
猎臂袒偏裻。相劳声阿邪，
力作响蓬扑。闻磬认禅窗，
指旛窥佛屋。邃森逾二林，
美秀埒三竺。笼影夜旧筑。
连营释薁琫，四野竞畚梮。
别墅喧榼壶。圜扉静敲朴。
今各有纭袍，昔俱无旨蓄。
駸駸熙运开，沓沓壮观复。
闾阎一烬空，栋宇万础续。
货廛富鲍鱐，米市积穜{睦目换禾}。
登临恣夷犹，生息赖亭毒。
扫阴开晚晴，破沍作春燠。
硗畴蹙龟纹，烟浍开瓦卜。
昏声沸群鸦，暮色隐孤鹜，
店遥旅叱驴，陇隔稚唤犊。
鴃谣音哳嘲，偻荷眇彳亍。
浦溆出渔艇，碕碛泊商舳。
僧包侧肩挑，奚囊俯腰束。
护舍荒吠狺，投林倦翔速。
驿蹄雷铿鍧，野燎星熠煜。
警棚报冬冬，栖埘呼喌喌。
相与忘是非，足堪了昏旭。
矧兹瑞六霙，预云宜百谷。
狐兔各深藏，蝻蝝靡遗育。
潜鱼未拨剌，骇兽或踯躅。
倒影已巅崖，余凌尚丘麓。
宿孽芽嫩黄，流澌酝娇绿。
联拳一舂锄，格磔双属玉。
搯苗揽奇辛，擘雷嗅幽馥。
蛰户或伺霆，烧痕渐矜曝。
审观寒向阑，追念暑尝酷。
凉既免炮燖，温又救皲瘃。
大化有乘除，胜户歌楚人骚，
家佩桐君录。入笼尽参芝，
盈室肯薋菉。浑凤远媒翳，
祥麟哂童牿。栋材茂椅桐，
跃冶乳镠鋈。贤守宋广平，
兴君刘文叔。徵隐屈{左黄右主}旒，
哀惸极膏沐。缅怀解剑耕，
遐想负薪鬻。咳唾变兴亡，
咄嗟异荣辱。荛夫被儒衣，
耕叟辟家塾。道味调漆胶，
谊声协敔柷。严范盛烝尝，
轩莱恪尸祝。勃兴畏后生，
朋来乐私淑。骈肩长裾曳，
比屋短檠读。高科接踵武，
雅德棻被服。委巷致聘旌，
徒步胹公餗。车引太仆驺，
马给上林蓿。岂惟供爪牙，
固将倚心腹。文华凌屈宋，
武略迈颇牧。袁丝却腐阉，
丙吉雪冤狱。差毫别同和，
立界辨刚欲。达汝媲稷皋，
退吾侪绮角。中焉敛韬略，
外也灭表襮。村诘订荄箕，
俚授折都郁。四经审钩弦，
三秀攻珞琭。处士傲貂绅，
侠徒竞鸡踘。里闾剧华腴，
官府务涵沐。喝雉投彩琼，
落鵰捷鸣骲。高赀轶陶朱，
雄辨聘张禄。美酿压郫筒，
大烹椎獠犦。无残金凤欹，
歌缓翠蛾蹙。千楼向笛吹，
万室陶巾漉。余尊沾皂隶，
残炙饫童仆。遐征罕赍粮，
酗寝或枕曲。间尝极备无，
一是耻呼蹴。金彩剪胜幡，
沙囊篆符录。秋枣溲{左牛右羊}膏，
冬稻熬狼臅。城市虽冯扶，
郊野尚轩喾。四时务锄耰，
千村鸣杼柚。颗粒本牛衣，
丝缕出蚕{上艹下曲}。幸脱簪冕梏。
得与麋鹿群，敢兼熊鱼欲。
席珍非待聘，有玉谩韫匵。
冥心同子綦，徐步效颜歜。
一麾断鵷班，百举阅饩告。
仙忝真应宗，诗愧玄英属。
亲故焮妖灾，怨雠腾谤讟。
字幼窘空空，省躬危毣毣。
卑飞类鹪鷃，逸步谢骅骕。
庶几便帻幍，焉能事鞲絭。
双洪汹奔涛，孤派涩凝瀑。
窗徒骤雪萤，袍未释银鹄。
之子虞一夔，伊人郑七穆，
三足分鼎铛，两锋交箭镞。
{左土右专}直冀良陶，粝疏就精凿。
诚难角妙染，缪许啐余莤。
狂吟动千字，豪饮辄百斛。
墨淡立儿研，杯迟走童趣。
自倚大户宽，岂畏险韵复。
胆痒生芒棱。唾圆洗尘醭。
登山石同憩，临流泉共菊。
被褐敌裘绮，羹藜胜粱肉。
砖炉煎茱茶，瓦豆饤茈菔。
园无迂叟花，亭有醉翁蔌。
椶疎摘麈柄，莎软敷狨褥。
藤阴皆帷帱，松韵即筇筑。
逸兴春空云，耐交岁寒竹。
山腴嘬糟狸，海异吮酱鲎。
黎斑屑鹧鸪，端眼濯鸜鹆。
书穷萧衍评，奕妙王粲覆。
生平嗜好迂，我辈友谊笃。
矢时一赓酬，言志双启沃。
析理精洛伊，谈史究温涑。
望之真堂堂，毛遂岂碌碌。
虞初九百篇，方朔三千牍。
酸醎糅盐梅，杗桷裁棫朴。
论文如有竞，见义每相勖。
燕乐思鹿鸣，切磋慕淇澳。
公直性所钟，辛勤起常夙。
卉佞请尚方，抨妖官硩簇。
扣阍幡屡举，寓直被曾襆。
刚肠挫未衰，劲气老弥肃。
百粤转沅湘，九河交济泺。
魂惊舞波帆，力弱掀淖辐。
道异十获禽，理难百中鹄。
晞颜宁如愚，尚老且缘督。
浮荣等槐蚁，往事付蕉鹿。
乐天心自怡，知命頞奚顣。
于野同人亨，勿药无妄福。
攀附联瀛登，广胖适沂浴。
寄兴本真率，成章仍丰缛。
时能一来游，倾箧买醽醁。
漫塘观雪分韵得远字
刘宰（宋代）

入腊甫自兹，得雪殊不晚。凝寒祛厉气，积润滋麦本。

清兴浩无极，步屐忘足蹇。扣门呼石交，颈缩语犹謇。

挟携事登眺，南去还北反。所向游目碍，窘若虎就圈。

归来漫塘上，四望与天远。蓑重渔舟归，烟横樵舍饭。

棱层敞瑶池，灿烂开琼苑。玉龙拥寒城，银海迷叠巘。

颇喜漫翁贫，览富逾北阮。呼儿具杯酌，采掇翻蔬畹。

不辞多酌我，自愧饮河鼹。少焉敛夕氛，桂魄争婉娩。

翻思造化工，舒卷意难忖。方其阴风壮，一噫万象偃。

聚将薮泽平，散欲天壤混。端疑冰山固，可但拳石狠。

及其遂离析，去去不可挽。日月丽太清，草木被馀煖。

区分镜出匣，涣散渠决堰。向来天壤间，了不计增损。

呼吸一气尔，人当解兹悃。恭惟圣明君，忧民中缱绻。

方冬祈瑞应，此足慰勤恳。贵瑞不贵多，真宰亦知撙。

公等调元手，圣世须补衮。未应事閒旷，崖壑惯栖遁。

我智拙于鸠，一枝聊自稳。但喜占丰年，努力务耕垦。
敬和崔尚书大明朝堂雨后望终南山见示之作
苏颋（唐代）

奕奕轻车至，清晨朝未央。未央在霄极，中路视咸阳。

委曲汉京在，周回秦塞长。日华动泾渭，天翠合岐梁。

五丈旌旗色，百层枌橑光。东连归马地，南指斗鸡场。

晴壑照金戺，秋云含璧珰。由余窥霸国，萧相奉兴王。

功役隐不见，颂声存复扬。权宜珍构绝，圣作宝图昌。

在德期巢燧，居安法禹汤。冢卿才顺美，多士赋成章。

价重三台俊，名超百郡良。焉知掖垣下，陈力自迷方。
蒙顶山永兴寺石楼月下吹箫
黄云鹄（清代）

天无纤云水清澈，五载雅州无此月。我来蒙顶夜吹箫，惊起山灵叫奇绝。

静极寒深未忍眠，绕楼徐步看银魄。
失调名
曹勋（宋代）

自叹孤身早岁，黄河渡口蒙情。
祝英台近 其二 寄谢青、雪砰
龚翔麟（清代）

一帘花，三尺枕。春梦几曾醒。轻逐柔绡，髣髴转蓬径。

去寻水蝶岩蜂，重逢俊侣，正好约、园林烧笋。

小槐顶。添声遮了新蝉，催回载诗艇。红镜穿纱，移遇半床影。

柳蛮唤噙瓯香，金眉教洗，写不断、相思归兴。
江东客中
宋无（元代）

诗人不是欠生涯，野性从前嫩在家。
冷眼春来元有分，看山看雪看梅花。
村居即事
晁补之（宋代）

小麦青青大麦稀，蚕娘拾茧盈筐归。
放牛簿暮古堤角，三四黄莺相趁飞。
百字令 马缨花
王一元（清代）

柔条翠葆，看纷披似剪，垂垂芳树。暮卷朝舒如有约，好傍小窗清暑。

怯不禁风。娇宜泫雨，似有浓香度。新秋近也，繁花忽绽千缕。

绝似揉碎红丝，带将晓露，缀向枝头去。是叶是花浑不辩，只辩淡红攒处。

弱线空牵，同心欲绾，爱煞停针女。拈归绣阁，几回错认绒吐。
丙申二月既望仲退再来山中意行谈旧送别怅望
徐端（清代）

东风满眼皆陈迹，老树荒园更断烟。
今昔相看只如此，但拚痛饮过年年。
送希古
邹浩（宋代）

清都不敢梦中游，何况通明侍冕旒。分手知从天上去，望云深感岭边留。

三年瘴疠精神在，一日功名謦欬收。骥足风生谁绊得，绿杨芳草谩高楼。
溪行二首 其一
童佩（明代）

川原呈伎俩，窈窕斗春晴。溪转日频换，窗中山自生。

牙樯增水丽，霞气压船轻。小鸟何为者，无端是处鸣。
师廷珍以诗见惠因用其韵
晁公溯（宋代）

欲平靺鞨与坚昆，下诏旁求辟四门。
吾子莫孤明主意，建隆开国圣云孙。
送芍药
叶翥（宋代）

清和天气属良辰，芳事枝头迹已陈。
閒涉小园销永昼，尚留红药殿余春。
栽培元是根宜地，幻化须知花有神。
约定明年身更健，诗篇又见一番新。
开壕行
刘克庄（宋代）

前人筑城官已高，後人下车来开壕，画图先至中书省，诸公聚开称贤劳。
壕深数丈周十里，役兵大半化为鬼；传闻又起旁县夫，凿教四面皆成水。
何时此地不为边，使我地脉重相连？
送刘兵马天章
李穆（唐代）

锦水无波画鹢开，刘郎年少负多才。袖中诗卷逢人看，江上梅花照客回。

百粤雄藩兼两道，六符深处映三台。乾坤浩浩春如许，自有黄金百尺台。
庚午中秋登燕闱明远楼
梁元柱（明代）

月色平分夜，清光锁院秋。彩毫开象纬，坛帜敞层楼。

霜肃宜鶱鹗，槎虚欲犯牛。荒烟重摇落，涕泗一凝眸。
壬午仲夏与项伊泰游吉祥寺后范罗赭山林亭诸胜 其二
杜乘（清代）

北风吹起海云昏，回首江亭挂雨痕。拄杖不愁归路险，野花深处是柴门。
与子侔始会于常学后为礼部同官感旧
黄裳（宋代）

始观文彩慕声名，三十馀年梦可惊。真幻自从窥至理，是非谁复较浮荣。

别来方策迷情断，老去园林逸思生。叙旧幽轩时一笑，更宜茶鼎作蝇声。
长至日题曾某馆壁
释今沼（明代）

主人閒馆肃，此日一阳生。树带葳蕤白，池含凛冽清。

人家寒闭户，山县早关城。野衲复何事，烧炉向到明。
田家杂咏十二首 其三
王季珠（清代）

团坐绳床莫我嫌，肺肝倾吐漫谦谦。为儿择日开关锁，阿母求神付吉签。

新蚁芬芳初浸面，子鸡和淡薄楂盐。不奇桂辣椒辛味，知是吴民性喜甜。
登岱 其二
殷岳（清代）

十载上太华，春仲陟嵩高。希夷梦未觉，子晋笙嘐刁。

平眺西南云，軿车列旌旄。升慈玉女堂，劳之以香醪。
碧溪草堂六言二首
刘克庄（宋代）

虽无百官宗庙，薄有先人田庐。
子云饭疏饮水，通也弹琴著书。
摸鱼子·向天涯
张炎（宋代）

向天涯、水流云散，依依往事非旧。西湖见说鸥飞去，知有海翁来否。风雨后。甚客里逢春，尚记花间酒。空嗟皓首。对茂苑残红，携歌占地，相趁小垂手。

归时候。花径青红尚有。好游何事诗瘦。龟蒙未肯寻幽兴，曾恋志和渔叟。吟啸久。爱如此清奇，岁晚忘年友。呼船渡口。叹西出阳关，故人何处，愁在渭城柳。
朝中措
曾觌（宋代）

西湖南北旧游空。谁料一尊同。回首四年间事，浑如飞絮濛濛。

回花谢了，明年春到。依旧芳容。惟有朱颜绿鬓，暗随流水常东。
送客归江州
韩翃（唐代）

东归复得采真游，江水迎君日夜流。
客舍不离青雀舫，人家旧在白鸥洲。
风吹山带遥知雨，露湿荷裳已报秋。
闻道泉明居止近，篮舆相访为淹留。
寓杭久无诗长至后偶赋怀归五首呈仁仲实
方回（元代）

荒城夜悄不闻更，小阁藏灯暗复明。
酒已半消诗未就，雪应欲下雨微鸣。
漫欣短晷回长至，转觉前修愧后生。
归与儿曹煮春荠，故应有味胜鼋羹。
元老十二丈教授就馆西城因以寄之
华镇（宋代）

谁教蹇步蹑丹梯，曾是先生振所迷。始喜草庐依郡北，旋聆绛所出城西。

仪韶久合为虞凤，伏鹄犹劳似鲁鸡。却爱春风嘉树下，依然还见旧成蹊。
虞美人 其一 怜病
尤侗（清代）

病魔才别书帷去。又借香奁住。恹恹瘦骨怯春纱。犹向药烟影里问残花。

晓来强起妆台立。揽镜愁眉窄。侍儿且罢掠云鬟。恐怕春风多厉不胜寒。
太学创置石经
薛存诚（唐代）

圣唐复古制，德义功无替。奥旨悦诗书，遗文分篆隶。

银钩互交映，石壁靡尘翳。永与乾坤期，不逐日月逝。

儒林道益广，学者心弥锐。从此理化成，恩光遍遐裔。
满江红（寿赵宰·二月初一）
王迈（宋代）

轻暖轻寒，正春满、河阳花县。谁报道，金铃声响，百花开遍。天上谪仙人瑞世，佛中有宰官身现。好看承、金母上瑶池，开华宴。

争捧取，金樽劝。更把取、丹砂炼。要朱颜长对，舞裙歌扇。准拟来年称寿日，沈香亭里春生面。有安期、大枣伴蟠桃，年年献。
过瑞龙观道士
钱起（唐代）

不知谁氏子，炼魄家洞天。鹤待成丹日，人寻种杏田。

灵山含道气，物性皆自然。白鹿顾瑞草，骊龙蟠玉泉。

得兹象外趣，便割区中缘。石窦采云母，霞堂陪列仙。

主人善止客，柯烂忘归年。
寄主客刘员外
姚合（唐代）

蝉稀虫唧唧，露重思悠悠。静者多便夜，豪家不见秋。
同归方欲就，微恙几时瘳。今日沧江上，何人理钓舟。
题斋壁
陆游（宋代）

残发萧萧不满簪，衰年亦自惜光阴。
作碑谀墓已绝笔，紬史藏山犹苦心。
穿破绿钱多稚笋，惊飞红雨有幽禽。
北窗睡起摩挲眼，更觉清风直万金。
寄上甘肃吴右丞三首 其二
范梈（元代）

历数先朝辅弼贤，如公孰可语同年？二童一马临荒镇，百感千同倚上天。

深厚已闻鸾诏趣，平安不用雁书传。别来濯濯春城柳，谁信秋风慰目前？
江行即事八首 其四
李纲（宋代）

苍梧云物晓凄凉，锦石江山一带长。雨浥峰峦添黛翠，风吹草木送天香。

鱼樵閒话无千古，金鼓喧声震万方。我欲诛茅寄幽僻，却愁烟水日茫茫。
次韵赵主簿雪诗十韵二首
项安世（宋代）

堕地白初形，当空黑如影。
喧豗复排拶，混沌方溟涬。
惟馀塔可辨，始信江南回。
浩荡海扬尘，糢糊山覆顶。
梅肥赖香异，竹折伤秀挺。
瞻鸟已无色，认鹤犹有胫。
簇簇歌处楼，栖栖画中艇。
端门想班贺，沙路争骏骋。
赋客梦游梁，逐臣悲去郢。
沾鬓不能嫌，霜毛已垂领。
相和歌辞。三妇艳诗
董思恭（唐代）

大妇裁纨素，中妇弄明珰。小妇多姿态，登楼红粉妆。

丈人且安坐，初日渐流光。
寒食有感三首 其三
周文璞（宋代）

亭午步江皋，谁云命不遭。爱风吹蛱蝶，怕雨烂樱桃。

钻火烹新乳，槌门觅小槽。今年奇事少，尘满旧征袍。
天津感事二十六首
邵雍（宋代）

水流任急境常静，花落虽频意自闲。
不似世人忙里老，生平未始得开颜。
被命中山以亲老不赴书怀寄集贤曾公参政赵公
张方平（宋代）

野怀常逐白云飞，疏拙那能合世机。偶似曹溪一宿觉，已多蘧世九年非。

略呈幻事何须了，惟愿朝恩早放归。它日莲华峰下去，犹期话道过黄扉。
钱塘怀古次高则诚韵
张天英（元代）

钱塘潮上海门深，千古灵胥恨未平。北斗文星长黯黯，内园官树尚阴阴。

承华殿冷西人语，太乙坛空上帝临。月黑鄂王祠下路，风吹青火出山林。
和孙右司沅
张商英（宋代）

三五皇州夜色鲜，使车方事武陵蛮。华灯邈想端门外，翠辇初临太一还。

月满九衢闻舜乐，云开双阙见尧颜。自怜风雨新城道，陟彼崔嵬我马艰。
积雨初霁集王银台宅时银台长孙晬日
欧大任（明代）

燕山晴色照城闉，柳市南头问葛巾。家自传经韩太傅，酒今留葛汉陈遵。

晬盘金印欢方剧，舞袖犀钱醉莫嗔。从此荀郎能坐膝，不妨频访颍川人。
多丽·庆佳辰
卢炳（宋代）

庆佳辰。熊罴协梦生申。记当年、曾游月殿，笑谈高跃龙津。德弥高、源流孔孟，才迥出、黼黻卿云。亟步华涂，蜚英腾茂，姓名端的简枫宸。最好是、雍容兰省，直道事吾君。还知否，承明倦直，来抚斯民。算人生、五马最贵，朱旛画戟行春。讼庭清、祥风和畅，铃斋静、佳气氤氲。寿宴香浓，梅繁柳嫩，年年今日劝芳尊。须信道、朱颜不老，眉寿等松椿。从兹去，衮衣特立，廊庙经纶。
怀虚中上人
修睦（五代）

檐雨滴更残，思君安未安。湘川闻不远，道路去寻难。

吟鬓霜应蚀，禅衣雪渐寒。倚松因独立，一鸟下江干。
病中作
李中（五代）

闲斋病初起，心绪复悠悠。开箧群书蠹，听蝉满树秋。

诗魔还渐动，药债未能酬。为忆前山色，扶持上小楼。
临江仙·远来犹自忆梁陈
邢俊臣（宋代）

远来犹自忆梁陈。江南无好物，聊赠一枝春。
次韵公晔见招
李弥逊（宋代）

浪走长年百念灰，不知春信海边来。
新诗唤起逃愁梦，病眼花前得暂开。
江城子·秀才落得甚乾忙
逸民（宋代）

秀才落得甚乾忙。冗中秋，闷重阳。百年三万，消得几科场。吟配十年灯火梦，新米粥，紫苏汤。如今且说世平康。收战场。息战枪。路断邯郸，无复梦黄粱。浪说为农今决矣，新酒熟，菊花香。
春兴 其十一
黎景义（明代）

何必蓬莱宫里行，东风相引有诗情。

柳塘日暖花争发，斑竹年来笋自生。

世事茫茫难自料，生涯扰扰竟何成。

狂来直欲吞云梦，弹剑悲歌气未平。
西畴舍
文洪（明代）

绿野佳雨霁，芳条青鸟鸣。东作念良日，西畴课农耕。

丘园无俗事，陇亩有閒情。
经锄
陈藻（宋代）

两间陋屋榜经锄，经是心明锄是蔬。种果始初花可玩，绕墙藤蔓实堪储。

若能栖止身为凤，何必奔驰食要鱼。人见此间无五亩，谁知艺圃本宽舒。
送单青侅
戴亨（清代）

黄钟废己久，秋兰在虚谷。古音谁复考，孤芳媚幽独。

人生不相知，深情向谁告。榛苓望所思，道远隔川陆。

头白甫交欢，旋伤离愁续。相遇一何难，相违一何促。

君歌游子吟，我奏离鸿曲。歌曲声激昂，褰裳野踯躅。
古意
李白（唐代）

君为女萝草，妾作菟丝花。
轻条不自引，为逐春风斜。
百丈托远不，缠绵成一家。
谁言会面易，各在青山崖。
女萝发馨香，菟丝断人肠。
枝枝相纠结，叶叶竞飘扬。
生子不知根，因谁共芬芳。
中巢双翡翠，上宿紫鸳鸯。
若识二草心，海潮亦可量。
颂古二十一首
释鼎需（宋代）

幽谷白云藏白雀，拟心栖处隔山迷。
直饶不住栖心处，犹落怡山第二机。
客生梓石映昆遗稿成，属予为序。因题其后 其一
钱澄之（清代）

万里南奔客，捐躯已一年！可怜遗稿在，犹荷故人编。

佳句风尘得，穷途意气偏。平生文散尽，留取姓名传。
过杭州故宫
谢翱（宋代）

禾黍何人为守阍，落花台殿暗销魂。
朝元阁下归来燕，不见前头鹦鹉言。
依韵和酬顺安使君王大观见寄之什
强至（宋代）

苍鬓萧疏并曲台，北门笑口屡同开。
仲升投笔燕南去，王粲从军陕右来。
月冷戍楼悲短笛，天寒戎幕赖深杯。
更为后会知何地，终日思君首懒回。
六言四首 其二
徐瑞（宋代）

畜耳何如畜眼，观人孰与观颐。远道纷纷飞鞚，深山有客争棋。
来远人讨不庭二章 其二 讨不庭
杨荣（明代）

天威所加海宇清，皇华四牡拥旗旌。楼船稳驾天风轻，洪涛巨旗寂不兴，蛟龙遁迹海若惊。

锡兰夷，敢自矜，蕞尔小岛聚飞蝇，依山环海为垣城。

使节经，沮弗行，狼贪虎视骄且盈。恣逞悖逆势纵横，悉驱其众将奋兵。

王师桓桓勇足胜，以一敌百气莫婴。直捣巢穴破其营，掳其全国归神京。

妻孥族属靡有赢，汛扫凶孽如控茎。扬大舲，笳鼓鸣，锦帆高挂开沧溟。

冯夷拱卫河伯迎，献俘阙下众目瞠。微躯万死惟战兢，孰知天意覆八纮。

不以小丑干天刑，神武不杀全其生。以首叩地声伧儜，感圣德，歌皇明。
送道士郄彝素归内道场
卢纶（唐代）

病老正相仍，忽逢张道陵。羽衣风淅淅，仙貌玉棱棱。

叱我问中寿，教人祈上升。楼居五云里，几与武皇登。
卓烈妇
李柏（清代）

黑云压城城欲摧，北风吹折琼花飞。扬州乙酉遭屠戮，卓氏贞魂至今哭。

将军降敢丞相死，一家八口齐赴水。池中土作殷红色，血渍波痕转逾碧。

曾闻精卫能填海，一勺之池想易改。
黄筌鹊雏
文同（宋代）

短羽已褵褷，弱胫方屴岌。
母也向何处，开口犹仰食。
清江行送孙邑簿归清江
卢龙云（明代）

江流旋绕临江城，江中之水何清清。江比颍川堪洗耳，清似沧清可濯缨。

结庐江上孙文宝，闭门诵读明经早。官因论秀无中人，政署催科宁下考。

朅来海上两期年，廨宇名更高士轩。栖凤原非考城后，淩云况在华阴先。

堪叹时无曾待制，叶子才高且同滞。宦辙久知行路难，王门岂合长裾曳。

任他设醴左迎虚，已向天台赋遂初。世情自古疑蕉鹿，秋风此日正莼鱼。

君家有法名安乐，四休居士言犹昨。携壶当复陟金牛，开门更喜罗黄雀。

江水洋洋总乐饥，餐英又到菊花时。昆山璞玉仍韬耀，郤林新桂待华滋。

君不见孔家兄弟振清响，当时且坐元祐党。道脉浚于江有源，赢得儒林并瞻仰。

又不见刘氏子姓美星郎，科名继武振馀芳。世泽江流同不息，千载令人颂墨庄。

君归酿秫柴桑里，看山日坐乌皮几。身外浮名了不关，羽翼云霄将继起。
白水山佛迹岩午坐
韩鸣金（明代）

青山白水两依依，尘世何缘得息机。题壁久封苔藓字，寻幽新制芰荷衣。

泉飞素练悬今古，洞隐丹砂有是非。安得溪流变春酒，矶头潦倒日亡归。
平湖病中思南归六首 其六
林光（明代）

乐土思南海，归休道未穷。木绵衣亦暖，延寿酒偏浓。

细雨扶留绿，熏风荔子红。儿孙依老母，欢笑一堂中。
送史同叔赴宫教
释宝昙（宋代）

便催绛帐入王扉，肯落先公第二机。
一鹗未尝凭荐口，诸生今始识抠衣。
宽如北海何妨醉，清似西湖不解肥。
但得家声振金玉，万钉何必问腰围。
晓发维扬顺风扬帆午馀已过秦邮
玄烨（清代）

傍晓发芜城，风帆疾如驶。晚照半平湖，舟行百馀里。
牡丹初开
项安世（宋代）

东君环辙百花间，次第行春到牡丹。
蜂嘴噆花不觉，一枝先破紫金盘。
辛亥三月十八日游御河二首 其一
韩琦（宋代）

都人殚出集河湄，犹记从初放水时。三五已过修禊宴，浃旬行作送春诗。

微波溅袜仙浮棹，曲岸当垆柳映旗。自笑遨头衰复病，也同欢俗恣追随。
夏初临（婺州郡圃）
曹冠（宋代）

水榭风台，竹轩梅迳，双溪新创名园。极目遐观，碧岑敛散瑶烟。柳塘风皱清涟。烂红云、花岛争妍。艳妆佳丽，相携笑歌，学弄秋千。

遨头多暇，命友寻芳，赏心行乐，物态熙然。偎香拾翠，雅宜飞盖联翩。满劝金船。任玉山、频醉花前。且留连，赏月画兰，拟斗婵娟。
次韵赠道士汪庭芝二首
方回（元代）

鸤鸠不遇岂非天，斗谷于菟亦偶全。
中野履霜宁怨命，通宵煮偶且随缘。
此身幸是无还有，所学当令后胜前。
肯复杏坛闻木铎，可能蓬岛问风船。
日暮
杜甫（唐代）

牛羊下来久，各已闭柴门。风月自清夜，江山非故园。

石泉流暗壁，草露滴秋根。头白灯明里，何须花烬繁。
再用前韵
赵善括（宋代）

枕席方相好，儿童用勿哗。
窗蕉鸾曳尾，檐树鹊鸣槎。
有客谈飞屑，无才笔吐花。
倦余题短句，谁为指瑜瑕。
碧云寺
童佩（明代）

障子学芙蓉，僧归云几重。西来留白马，东去拱苍龙。

松锁千林翠，山藏满寺钟。却嫌香积水，流出世人逢。
柳州二月榕叶落尽偶题
柳宗元（唐代）

宦情羁思共凄凄，春半如秋意转迷。
山城过雨百花尽，榕叶满庭莺乱啼。
秋雨未已客怀不佳夜诵少陵遣兴诗至生涯能几
章甫（宋代）

诗吟不必工，酒实性所爱。
少年少拘束，日与尊罍对。
沉酣相呼和，亦有嵇阮辈。
会合不可常，故人今好在。
四更发青阳县西五里柯家店
杨万里（宋代）

轿中万兀路千萦，死尽村鸡无一鸣。
落月正明知未晓，暗泉甚远只闻声。
自缘客子行来早，岂是秋天不肯明。
午热未来先下店，却将尽睡补宵征。
宴集真如塔院怀曹秋岳先生
沈珩（清代）

两国人文会，岷峨本竞高。于今江左席，孰与谢公豪。

霜染秣陵树，波传胥岭涛。盘空同极目，延望主风骚。
姚国秀十咏·玉女峰
陈普（宋代）

道心苦难足，造物冷看人。
铁汉未成就，遗渠妍笑颦。
次韵十诗 其十
楼钥（宋代）

秋到先生旧草堂，凉飙林叶已飘黄。渐看天宇清霜肃，更觉人家白昼长。

历世既经三折臂，坐愁何必九回肠。世间万事消磨尽，祇有诗情未遽忘。
连日风雨寒甚夜忽大风明旦遂晴
陆游（宋代）

万里浮云一扫空，碧天无际日曈曨。
欢声四起春风里，恰似祥符景德中
村景
陈与义（宋代）

黄昏吹角闻呼鬼，清晓持竿看牧鹅。
蚕上楼时桑叶少，水鸣车处稻苗多。
谢韬光上人赠百龄藤杖
姚合（唐代）

衰病近来行少力，光公乞我百龄藤。

闲来杖此向何处，过水缘山只访僧。
百慵室 其二
张萱（明代）

丰草长林水一湾，妒人秋色满柴关。年来习懒因成性，老去居贫却喜閒。

坐树莺慵浑不语，带云鸟倦早知还。浮生扰扰空劳顿，一枕惟安十亩间。
山行 其九
卫宗武（宋代）

开到荼蘼花事休，妇桑男亩又从头。阳春有脚堂堂去，万缕垂杨系不留。
题涪陵杨彦广薰风亭
冯时行（宋代）

身世如浮云，百年一飘忽。
古人事业在，已腐藁里骨。
惜哉薰风亭，劲翰俨突兀。
想当挥洒际，浩气涨溟渤。
迄兹变故后，同好亦泯没。
散帙落危睇，作亭焕新揭。
超然盛德后，清芬念贻厥。
亦闻爽垲地，山水皆秀发。
旷荡敞遐眺，葱蒨罗翠樾。
胜游集簪履，有酒备百罚。
异时太真园，绛树山硉矹。
吾其解烦鞅，长风卧烟筏。
问津鸥鸟外，亭上散白发。
飘飘揖薰风，解带脚不袜。
咀嚼清冰圆，内洗肝肺渴。
呜呼苍梧远，瑶琴久衰歇。
於焉慰永怀，森森为披拂。
耿耿入疏襟，更欲迟华月。
晨坐道室有感
陆游（宋代）

一钵青精便有余，世间万事总成余。
手挥弦上乌栖曲，口诵岩间鸟迹书。
丹气初升勤沐浴，芝房未熟饱耘锄。
碧霄腾举人人事，莫恋污渠与臭帤。
宫辞（五首）
明周藩王（明代）

萧萧修竹映池寒，分汲银瓶灌牡丹。
报道花朝开内宴，竞持金剪绕朱栏。
挽钟保义
杜范（宋代）

窦馆名犹在，燕山事有光。
解衣非楚纩，指廪异齐棠。
映日庭兰蔚，余风宰木香。
翠眠垂世劝，宁复事雕章。
和郑府判秋闱行
杜范（宋代）

秋云黄，日月忙，
登选才俊收词章。操觚搦翰换钟鼎，
往往冰炭交中肠。柯山多士称海内，
勇气洗尽古战场。笑挥笔阵示整暇，
洒洒胸中书传香。此邦昔日龙头客，
前后相辉九霄翮。山川孕秀不乏人，
想已津津动颜色。题舆左岳得儒英，
行整速步趋天庭。金薤琳琅耀光彩，
不学砌下寒蛩鸣。盖世功名人共许，
赤手欲搏南山虎。暂来秋院镇文场，
坐使千袍同鼓舞。我昔贪困如匡衡，
邻灯夜照峥嵘。区区薄宦亦谩尔，
役役尘埃愧此生。浅学幽深虽未烛，
到耳独能辨丝竹。从今著意听文鸣，
会使嘤嘤出幽谷。荆璞照耀非常珍，
天衢整步凌通津。与人轩辟破畦畛，
满怀拍拍无非春。我如枥骥异远道，
志在千里身未到。朅来此地寻文盟，
平生心事为倾倒。饱德醉义乐有余，
况有兰玉芬庭除。谐笑云云殊未厌，
盘飧夜半劳兵厨。依依此情那忍去，
自恨尘鞍难久驻。伫看飞诏自天来，
殿前剩作摩空赋。
沣上与幼遐月夜登西冈玩花
韦应物（唐代）

置酒临高隅，佳人自城阙。已玩满川花，还看满川月。

花月方浩然，赏心何由歇。
别鲁颂
李白（唐代）

谁道泰山高，下却鲁连节。
谁云秦军众，摧却鲁连舌。
独立天地间，清风洒兰雪。
夫子还倜傥，攻文继前烈。
错落石上松，无为秋霜折。
赠言镂宝刀，千岁庶不灭。
次韵仲孺见怀十二韵
邹浩（宋代）

江梅飞故枝，桃李日夕更。宰物初无心，芳菲自奔竞。

幽禽衔真如，历历唤不醒。东里似得之，与春忘谒请。

颓然蘧庐中，槃薄天地永。交情海沤发，吟兴秋翮劲。

璀璨十二旒，陶谢不获骋。须知云气蒸，未害山石硬。

但君已追风，顾我犹蹇乘。试冯作诗光，普照万物盛。

物尽照亦空，何许开绝景。他时从此来，一眄躐千圣。
次韵张令郊行 其四
韩淲（宋代）

鬓丝禅榻纸窗西，柏子烟中落景迟。莫问少年涂抹事，病馀那复解题诗。
寄孙元忠 其十七
孔平仲（宋代）

注目寒江倚山阁，碧瓦朱甍照城郭。云物不殊乡国异，形胜有馀风土恶。

阶面青苔老更生，况乃秋后转多蝇。巫山不见庐山远，怅望秋天虚翠屏。
次韵闵饥两绝
洪咨夔（宋代）

贵人生长不知田，丝竹声中醉饱眠。
渠信春山青草尽，排门三日未炊烟。
寄上赵南仲枢密
戴复古（宋代）

能为明哲保身谋，富贵功名总罢休。
早向急流中勇退，归来闲伴赤松游。
南乡子（十月海棠）
李石（宋代）

十月小春天。红叶红花半雨烟。点滴红酥真耐冷，争先。夺取梅魂斗雪妍。

坐待晓莺迁。织女机头蜀锦川。枝上绿毛幺凤子，飞仙。乞与双双作被眠。
次韵酬子玉同年
王安石（宋代）

盛德无心漠北窥，蕃胡亦恐势方羸。
塞垣高垒深沟地，幕府轻裘缓带时。
赵将时皆思李牧，楚音身自感锺仪。
惭君许我论边锁，俎豆平生却少知。
杂咏下 郊扉
洪适（宋代）

尺五蠙洲境，绳枢每日开。抱关无约束，俗驾望风回。
中秋新昌道中有怀
项安世（宋代）

今夜山阴月，家庭想共看。
霜毛明寿鹤，雾鬓湿柔鸾。
北望江湖回，南瞻屺岵寒。
赖凭双去雁，早已报平安。
上余倅生辰唐律十章
唐士耻（宋代）

亭亭采棒足流传，太末官勋压此年。
感德衔恩知有自，定应亦致烂柯仙。
和潘经略广州峡山五首
释宝昙（宋代）

是身犹孤云，梦入岩下寺。
天如护苍江，山故插厚地。
一舟巫峡来，八月新雨霁。
烟鬟十二外，野花或垂髻。
中秋无月复次韵
范成大（宋代）

屋山从卷杜陵茅，门径慵芟仲蔚蒿。
澹澹白虹风晕壮，纷纷苍狗雨云高。
凌空累箸仙无术，半夜撞钟句谩豪。
枵腹题诗将底用？真成兔角与龟毛。
与符侍者
释慧空（宋代）

秀峰三圣堂中，符也曾职其事。
节制火箸香匙，使得灯笼露柱。
圣僧颈上下来，天台山中入去。
通玄不是人间，忽雨忽晴忽雾。
出门且莫匆匆，道取末后一句。
寿安杂诗十首·灵山寺流泉
司马光（宋代）

去寺犹一里，隔林闻水声。
安知客乘兴，山下远相迎。
泊船吴江
宋伯仁（宋代）

垂虹一抹跨晴江，好解帆绳系矮椿。
水浸碧天天浸月，只消推起小篷窗。
中秋夜对月
许棠（唐代）

月月势皆圆，中秋朗最偏。万方期一夕，到晓是经年。

影蔽星芒尽，光分物状全。惟应苦吟者，目断向遥天。
赴李少府庄失路
皇甫冉（唐代）

君家南郭白云连，正待情人弄石泉。

月照烟花迷客路，苍苍何处是伊川。
题宗海别驾水月亭
欧大任（明代）

悬车休沐早，于此息微躬。水月涵晖处，冬春皎镜同。

金波犹穆穆，白露共濛濛。君自真如性，何劳论色空。
瑞麟图至正己丑夏五月麟出泰兴县张村村民箠死之县尹冯君写为图请以赋之
成廷圭（元代）

麟也嗟如此，天乎涕独零。江间消间气，天上失机星。

异瑞遵三代，嘉祥冠四灵。拳挛宛马足，彷佛野麇形。

高冢云犹白，空林草自青。无由歌一角，宜尔寿千龄。

同本时方验，归和世未听。东川唐故事，西狩鲁遗经。

谩托犁牛子，虚期紫凤翎。美兹贤令尹，见此古仪形。

画拟功臣阁，书归太史铭。观风有使者，还与上明廷。
游白兆山寺
宋祁（宋代）

地枕层岑面势斜，蔽亏原隰在烟霞。
璇题衒目三休阁，宝树沿云四照花。
结社高风思惠远，忘言真理寄毗邪。
铜莲漏永螟风细，不觉西陂转若华。
双林志谦得玄晖笔法作此七十三矣为赋六言两
洪咨夔（宋代）

潮退寒洲聚沫，雨收春嶂蒸云。
历历旧经行处，江村曙色初分。
昭君出塞图
高明（元代）

竟宁阏氏出塞城，鼙婆声断凄龙庭。边云竟与汉月隔，野草空作春风青。

汉庭公卿无远举，却使娇姿嫁□□。岂知刘白与杨樊，复把丹青罔人主。

当时国计不足论，佳人失节尤可叹。一从雕陶莫皋立，回首不念稽侯栅。

纲常紊乱乃至此，千载玉颜犹可耻。蛾眉傥不嫁单于，灭火安知非此水。

良工妙画不必观，勿因一女讥汉元。宫闱制驭苟失道，肘腋变起非一端。

君不见玉环自被胡雏污，岂是丹青解相误。
客中寒食
夏霖（清代）

漫道出门好，出门剧可怜。禁烟寒食节，疏雨杏花天。

有梦思乡里，无方扫墓田。瀛洲知己在，我欲寄诗篇。
偈颂七十八首
释正觉（宋代）

寒灰发焰旧家风，恰恰当人受用中。
片雪飞来炉上尽，通身无像不同功。
天台万年藤杖歌
刘岩（清代）

金庭洞天高冥冥，悬崖峭壁垂苍藤。风饕雪啮雨淋沥，孕藏夔魍遭雷霆。

九峰一万八千丈，兜络石骨撑天青。天台仙人挥玉斧，斫断一枝手中拄。

出洞入洞拨痴云，上山下山鞭馁虎。我昨五岳恣游遨，扶持两脚欺猿猱。

东坡铁君已绣涩，少陵桃竹难坚牢。可怜形质癯然瘦，经历千年始成就。

五百为春五百秋，应与大椿禀同厚。只今九节八尺长，模状依稀老耆旧。

一生耻傍博山侯，伛偻省中笑灵寿。
西华道中
张耒（宋代）

我行陈许郊，千里平若掌。
居民杂荆榛，耕少地多旷。
野兔乍跳杂，惊鸢或高扬。
乔林多疾风，寒涧有余涨。
棘篱蔽茅屋，鸡犬入村巷。
主人扫土榻，秣马具朝饷。
童儿汲土井，败饭堆瓦盎。
忽悲为生陋，自足无他望。
嗟予走薄宦，杂走年将壮。
长抱羁旅愁，何时税归鞅。
题吴江三高堂张季鹰
杨万里（宋代）

京洛缁尘点素衣，秋风日夕唤人皈。
鲈鱼不解疏张翰，羊酪偏能留陆机。
二晋兴亡几春草，三吴人物尚渔矶。
空令千古华亭鹤，犹为诸贤说是非。
腊月
陆游（宋代）

今冬少霜雪，腊月厌重裘。
渐动园林兴，顿宽薪炭忧。
山陂泉脉活，村市柳枝柔。
春饼吾何患，嘉蔬日可求。
集英殿考试酬唱 其二
黄裳（宋代）

磊落英游误许陪，相望楼阁倚云开。春风暗递天香到，星使俄传帝语来。

紫府已知仙籍就，清都还逐化龙回。彀中喜得辞如海，不是区区小有才。
李凤岳进士诏赐归昏
游朴（明代）

青鸾书附紫泥封，特领天恩缔茑松。一笑春风归射雉，谁家喜色近乘龙。

潮通蓬海无多路，梦入巫山第几峰。倚席政廑明主念，萧声莫恋凤楼浓。
晚凉述怀
陆游（宋代）

末学常忧堕吝骄，晚知鹏鷃本逍遥。
屏医却药疾良已，破械空囹盗自消。
父子终身美藜藿，交游太半是渔樵。
衡门日落清风起，又著藤冠度野桥。
拒霜花
王安石（宋代）

落尽群花独自芳，红英浑欲拒严霜。
开元天子千秋节，戚里人家承露囊。
落梅风·楼台小
周文质（元代）

楼台小，风味佳，动新愁雨初风乍。知不知对春思念他，倚栏杆海棠花下？
井竭
陆文圭（元代）

坎蛙晓渴上苔栏，石甃泥浑底欲乾。
焦稼不为简食计，一瓢饮水亦良难。
赠峨嵋山弹琴李处士
韦庄（唐代）

峨嵋山下能琴客，似醉似狂人不测。何须见我眼偏青，

未见我不头已白。茫茫四海本无家，一片愁云飏秋碧。

壶中醉卧日月明，世上长游天地窄。晋朝叔夜旧相知，

蜀郡文君小来识。后生常建彼何人，赠我篇章苦雕刻。

名卿名相尽知音，遇酒遇琴无间隔。如今世乱独翛然，

天外鸿飞招不得。余今正泣杨朱泪，八月边城风刮地。

霓旌绛旆忽相寻，为我尊前横绿绮。一弹猛雨随手来，

再弹白雪连天起。凄凄清清松上风，咽咽幽幽陇头水。

吟蜂绕树去不来，别鹤引雏飞又止。锦麟不动惟侧头，

白马仰听空竖耳。广陵故事无人知，古人不说今人疑。

子期子野俱不见，乌啼鬼哭空伤悲。坐中词客悄无语，

帘外月华庭欲午。为君吟作听琴歌，为我留名系仙谱。
戏题四老堂十首 其四
张守（宋代）

一派荆溪过枕前，喜从人境得幽偏。直疑身在烟波上，卧送飞帆落照边。
谷帘水行
郭祥正（宋代）

崭崭青壑仙人居，水精帘挂光浮浮。中有天乐振天响，真珠琤淙碎珊瑚。

嫦娥拥月夜相照，天光地莹倒玉壶。又云玉皇醉玉液，琼簟千尺从空铺。

卧来北斗谏以起，惊风吹落青山隅。溶溶万古万万古，竟谁能辨为真虚。

我来吟哦不知晚，山云四暗山魈呼。安得长鲸驾天险，下视灵源知有无。
交河塞下曲
胡曾（唐代）

交河冰薄日迟迟，汉将思家感别离。塞北草生苏武泣，

陇西云起李陵悲。晓侵雉堞乌先觉，春入关山雁独知。

何处疲兵心最苦，夕阳楼上笛声时。
送张端袤摄簿建平
刘宰（宋代）

吏道贵更事，君行非为贫。
勾稽戾初意，疾痛击斯民。
一日居须葺，他年政若神。
放船秋水阔，着眼看修鳞。
遄台
冉琇（金朝）

游目遄台上，烟色秋暧曃。当时驻文舆，君臣良宴会。

歌钟正喧喧，华缨接飞盖。行乐遽未央，已见颜色改。

爽鸠焉可知，齐景尚何在。世运如日月，朝夕还相代。
答扬州刘原甫
王安石（宋代）

少食苦不足，一官聊自谋。
为生晚更拙，怀禄尚迟留。
黾勉讵有晚，强颜包众羞。
谓我古人风，知君以相优。
君实高世才，主思正绸缪。
哿矣哀此民，华簪宁易投。
鸟道行（阳城西陌）
文翔凤（明代）

车轮推太行，尚是驱车路。
羊肠只是盘，鸟道缘底过。
冰滑不留跟，剑子可斫痕。
泥滑不留杖，欲干待斜昏。
便说天为岭，便说涧如井。
涧道不可扫，輶軨阔于道。
二分出壑唇，一分挂岩杪。
两趾前后须叠行，欲过仆夫数脱袄。
拟咏怀诗十八
庾信（南北朝）

寻思万户侯，中夜忽然愁。
琴声遍屋里，书卷满床头。
虽言梦蝴蝶，定自非庄周。
残月如初月，新秋似旧秋。
露泣连珠下，萤飘碎火流。
乐天乃知命，何时能不忧。
客舍
潘柽（宋代）

急雨呜空壁，轻寒上薄帏。
愁多空被酒，梦短不成归。
暗想桃花落，遥怜燕子飞。
偷儿欺客寝，夜静卷春衣。
过彭泽
王十朋（宋代）

万里归舟巨浪间，只将青眼对青山。青山好处惟彭泽，出岫云归倦鸟还。
昌甫寄近诗一卷
韩淲（宋代）

诗情閒雅笔舒明，吟到平时字亦成。老不厌山怀玉秀，静宜流水章泉声。

殷勤题寄情何过，展转看来眼自惊。一任人间无此作，近闻巩至得同盟。
王君猷花圃八绝·山扉
姚勉（宋代）

一迳绿阴去，隐隐花竹幽。
主人地行仙，终日杖屦游。
次韵方教采芹亭
方岳（宋代）

莫问秋风八月槎，一蓑欲老水之涯。
笔床茶灶肯同住，毕竟吾宗是作家。
水调歌头 题杏园春色卷
陈霆（明代）

恩袍草色动，仙籍桂香浮。三层暖浪，禹门一跃过鳌头。

金殿彩云锦覆，玉陛欢声雷动，胪唱出龙楼。仙侣三千辈，平步上瀛州。

马如龙，车似水，恣遨游。曲江春酒，杏花十里锦云稠。

看取春风得意，渐入扬州佳境，纤手上帘钩。总是书生事，回首十年秋。
题老杜集
孔平仲（宋代）

七月鸱鸮乃至此，语言闳大复瑰奇。直侔造物并包体，不作诸家细碎诗。

吏部徒能叹光燄，翰林何敢望藩篱。读罢还看有馀味，令人心服是吾师。
送吴驾部知真州
司马光（宋代）

曏吒屏星驾，册随丞相车。
终朝容懒拙，经岁庇迂疏。
共此趋云阙，旋闻建隼旟。
江淮一都会，游刃必多余。
敬赋虚斋孙君容膝
陈著（宋代）

云连屋不居，三閒葺茅茨。
田园非不宽，一亩环竹篱。
楚楚山下花，湛湛池边□。
丈室南坡□，容膝以扁之。
谁谓方回旋，天境春熙熙。
壶中著仙翁，芥子藏须弥。
虚诞彼异端，我□异于斯。
圣贤与我对，经训星日垂。
可以读离骚，可以击壤诗。
回头绿纷者，金碧贮狂痴。
声色性命斧，财货盗贼资。
皇皇窘其庐，日怀不足私。
蚊蚋同旦暮，不满一唾嗤。
岂识天下乐，本非外铄为。
己大物自小，心旷神斯怡。
一则万条□，静者动蓍龟。
吾方谋一榻，尽老聊娱嬉。
今日为何日，此理知者谁。
贻蜀五首。卢评事子蒙
元稹（唐代）

为我殷勤卢子蒙，近来无复昔时同。懒成积疹推难动，

禅尽狂心炼到空。老爱早眠虚夜月，病妨杯酒负春风。

唯公两弟闲相访，往往潸然一望公。
岁试榜发名缀三等之末赋呈诸友 其二
纪坤（明代）

儒生济济列青袍，次第匀排似六爻。毕竟有人居末席，岂应惟我占前茅。

诸公指日莺迁树，秘阁他年凤占巢。玉尺量才亲手握，可能甲乙总无淆。
送范希声归洛
吕陶（宋代）

策马太行道，西风动微凉。之子去意远，南望嵩洛乡。

日驰百里去，急归拜高堂。天伦喜会合，亲侍生辉光。

惜此暂阔别，送君乏词章。早晚揖回驭，秋深篱菊黄。
遣怀
吴令仪（明代）

几树孤村外，空船倚暮云。风来衰草色，日荡去潮纹。

群雁江边语，凄猿雨后闻。无端钩月小，人影各单分。
时序
顾印愚（清代）

时序平分独懔秋，中洲要眇蹇谁留。石芝青折深堂寐，木叶黄疏极浦愁。

雁阵可禁搀晓角，鸥波宁许纵扁舟。肃霜短日缠兵气，雪涕王风萃百忧。
宿徐灵晖山舍
赵师秀（宋代）

分坐桥边石，同归原上村。
窥灯禽出树，闻语仆开门。
雪后挑蔬洁，更深贳酒浑。
极知高卧久，吾贱不能伦。
杨次公侍讲挽词二首 其二
郭祥正（宋代）

孤进终难达，文章误此生。才趋王府讲，已梦玉楼成。

遗箧书千卷，招魂酒一觥。空馀淮上月，不到夜台明。
过吴江
方岳（宋代）

风借吴松十幅蒲，春愁渺渺际烟芜。
傍船沓有能言鸭，举网今无巨口鲈。
欲访龟蒙前杞菊。谁怜麋鹿旧姑苏。
一尊重酹沙头月，物色分流到我无。
更漏子 寄君晦
沈宜修（明代）

旧愁新，新梦去。长恨画帘莺语。堤草软，野花轻。随帆送棹行。

鸾镜掩，翠蛾敛。襟袖空馀泪点。生别恨，伴销魂。风吹月照门。
念奴娇 寄云中完颜公 永乐大典一万四千三百
耶律履（宋代）

紫琼洼＊，算何年、砻琢云根山骨。理润坚温，知雅称、绝格风流人物。待价因循，一时奇遇，得失才容发。千金先许，玉堂初认仿佛。老坡疑是前身，赤蛇宵吼，肯迟留扪拂。尚有当时耽玩趣，习气终难摩没。更莫矜夸，武夷玉窦，千尺兴平窟。开奁发幂，隶僮已倦嗟咄。律履耶律文献公词三首
四季六言诗
白珽（元代）

红杏绿杨永昼，野服柴门散仙。莫道无人知处，东风都在吟笺。

莲叶吹香澹澹，扁舟撑影斜斜。惊散一行白鹭，东风捲起梨花。
偈六十三首
释道宁（宋代）

熙熙风景不相饶，免见丹霞把佛烧。
莫谓开炉无一事，汾阳扇子手中摇。
祖师密旨，杳绝纤埃。
应用无私，匪亏时节。
寒时寒，热时热，
木佛放光明，院主生忻悦。
绢扇足风凉，衲僧摇不彻。
分明漏泄天机，底事因何不瞥。
若也玄关拨转，自然心眼豁开。
方信普通年远事，岂从葱岭带将来。
厅前柳·晚秋天
赵师侠（宋代）

晚秋天。过暮雨，云容敛，月澄鲜。正风露凄清处，砌蛩喧。更黄蝶。舞翩翩。念故里、千山云水隔，被名缰利锁萦牵。莫作悲秋意，对尊前。且同乐。太平年。
见远亭上王郎中
王安石（宋代）

高亭豁可望，朝暮对溪山。
野色轩楹外，霞光几席间。
树侵苍霭没，鸟背夕阳还。
草带平沙阔，烟笼别戍闲。
圃畦荷气合，田径烧痕斑。
樵笛吟晴坞，渔帆出暝湾。
登临及芳节，宴喜发朱颜。
夹砌陈旌旝，褰帘进佩环。
观风南国最，应宿紫宸班。
康乐诗名旧，芜音讵可攀。
献花铺唐相李德裕谪海南道此有山女献花因以名之次壁间韵
李纲（宋代）

我亦乘桴向海涯，无人复献雨中花。却愁春梦归吴越，茗饮浓斟薄荷芽。
次韵介甫怀舒州山水见示之什
王令（宋代）

皖上相逢昔少留，登楼隐几听鸣鸠。
山峰行处今何在，溪水流乘此有不。
就食四方甘不系，为生一世信长浮。
共知局促京沙里，回首当时始觉羞。
谒金门·梅粉褪
曾原一（宋代）

梅粉褪。点点雨声春恨。半吐桃花芳意嫩。草痕青寸寸。把酒花边低问。莫解寒深红损。等待春风晴得稳。琵琶重整顿。
送蒋仲原官府谷 其二
郑真（明代）

云屯万灶玉骢嘶，斜日青山听鼓鼙。落木秋高边地远，却怜枳棘凤鸾栖。
三伏中积雨如秋
程公许（宋代）

峨眉三日雨，客馆六月秋。
幽怀无与娱，欹枕清夜游。
炎官失声势，万木皆商讴。
一凉德我厚，耿耿何隐忧。
忧愁多白头，头白可复休。
积阴忤正气，潢流冒崇邱。
世故莽难期，病根宁易瘳。
履霜不知戒，坚冰谅难尤。
天运不停机，明当火西流。
勿以余热在，而忘晚岁谋。
家贫迫短晷，及时戒衣裘。
寄龙湖庄
丘葵（宋代）

鹤发重来客，龙湖旧日壮。
乡心忽摇曳，春事又苍茫。
聒聒水泉动，荒荒野日长。
残年厌声利，吾道在耕桑。
哭明堂裴主簿
卢照邻（唐代）

缔欢三十载，通家数百年。潘杨称代穆，秦晋忝姻连。

风云洛阳道，花月茂陵田。相悲共相乐，交骑复交筵。

始谓调金鼎，如何掩玉泉。黄公酒炉处，青眼竹林前。

故琴无复雪，新树但生烟。遽痛兰襟断，徒令宝剑悬。

客散同秋叶，人亡似夜川。送君一长恸，松台路几千。
邹衍谷
李白（唐代）

燕谷无煖气，穷岩闭严阴。邹子一吹律，能回天地心。
涤虑轩
虞策（宋代）

禅翁自说逢迎懒，向此开轩最所宜。地僻风尘非我事，夜深水所几人知。

沈观万境皆无物，笑指三乘亦有为。行客暂来良自省，不堪勤瘁鬓成丝。
丁卯重作化龙桥嘉平甲子脩梁方举两虹忽现里人皆以为瑞辄赋一首
林希逸（宋代）

下手高秋忽暮冬，霜晴水暖荷天公。旧碑语妙谁能继，新筑工多事却同。

健笔早题需驷马，脩梁朝举现双虹。殷勤著意溪干友，应谶桥门况已通。
鹦鹉舌 冬月
许嗣隆（清代）

碧瓦棱棱霜重，红帘漠漠烟轻。添得姮娥今夜冷，难言有恨无情。

影里山河缥缈，光中蟾兔分明。
访胡邦衡庭前四菊茂甚因赋二绝 其二
周必大（宋代）

挥毫曾对沈郎花，好事今同元亮家。看即槐庭满桃李，霜枝留与野人誇。
念奴娇（寿吴书监）
仲殊（宋代）

延陵福绪，蔼遗芳余庆，直至如今。帝锡朋龟曾献策，早揖丹桂今簪。一代荣名，三州遗爱，留入歌吟。归来湖山付得，依旧闲心。

延赏报德推封。名迁书临，喜天恩垂临。拜舞龙香迁注想，丹阙拖紫垂金。酒满霞觞，期君眉寿，千岁与披衿。年年风月，两行门外桐阴。
正月十六日于鳞会于齐河挟一生为姑布术者
王世贞（明代）

天涯得代非为远，元夕初过尚勒春。小酌可成烧尾宴，壮心俱付耗磨辰。

原无蔡泽轻肥想，自喜桓伦历落人。不是誇君轻去就，五湖生事未全贫。
秋兴
陆游（宋代）

拒霜惨淡数枝红，石竹凋零不满丛。
小蠂一双来又去，与人都在寂寥中。
古风其二十三
李白（唐代）

秋露白如玉。
团团下庭绿。
我行忽见之。
寒早悲岁促。
人生鸟过目。
胡乃自结束。
景公一何愚。
牛山泪相续。
物苦不知足。
得陇又望蜀。
人心若波澜。
世路有屈曲。
三万六千日。
夜夜当秉烛。
颂古八首
释云（宋代）

一片银蟾挂碧天，清光冷照凤楼前。
九重玉户深深闭，争见扶疏桂影圆。
得季长书追怀南郑幕府慨然有作
陆游（宋代）

从戎昔在山南日，强半春光醉里销。
绿树啼莺窥帽影，画桥飞絮逐鞭梢。
花经小雨开差晚，笙怯余寒涩未调。
惆怅流年又如许，羁魂欲仗楚词招。
玉梁观
曾三聘（宋代）

道人抱道常避人，闭门三月不识春。
风风雨雨不相识，起迎北斗生精神。
夜来梦揖梅子真，脱胎换骨隔一尘。
玉池生液银河润。嚥嗽自有元和津。
山中且住不须去，九仙岭上云迷路。
捣余药裹卧松根，只在丁当鸟鸣树。
有怀聂尉五首
白玉蟾（宋代）

剑浦犹残堠，螺江始问津。
向来风浪恶，回首谢灵均。
檐下
刘敞（宋代）

檐下渠泉朝暮声，楼头山色四时青。此中故有无穷意，正要悠悠醉复醒。
应符读韩评论以龊诗教其岁月乃三十二所作今
孙应符（宋代）

咄咄汝为子，念之心可寒。
慕则非所慕，难则非所敛。
愚生乃击俗，达人斯大观。
大明高照耀，沧海足波澜。
不求胜己友，有过执挟弹。
不绝害心念，诚身奚喜欢。
沟浍无源本，易盈还易乾。
见善苟不明，譬彼东西湍。
仁义根於心，视精而行端。
读书贵知道，事亲宁以官。
会稽产竹箭，西海出琅玕。
虚名何足尚，所惧实才难。
蚤发钜鹿道中 其一
王世贞（明代）

驱车漳水外，十里及鸣鸡。残月低军垒，青天散马蹄。
摸鱼儿·更比他
刘辰翁（宋代）

更比他、东风前度，依然一榻如许。深深旧是谁家府，落日画梁燕语。帘半雨。记湖海平生，相遇忘宾主。阑珊春暮。看城郭参差，长空淡淡，沙鸟自来去。

江山好，立马白云飞处。秦川终是吾土。登临笑傲西山笏，烟树高高杜宇。君且住。况双井泉甘，汲遍茶堪煮。歌残金缕。恰黄鹤飞来，月明三弄，仍是岳阳吕。
再次韵答节推二首
陈造（宋代）

亏成久不挠心旌，老阅人间百事轻。
却笑平生甘淡薄，每缘行乐问阴晴。
羽觞饧粥同春事，卧醉行歌见俗情。
击钵更遭强敌困，可能赤手控奔鲸。
残句：日颗曝乾红玉软
黄庭坚（宋代）

日颗曝乾红玉软，风枝台动练罗鲜。
和吴雪窗钟凤山看花
吴继澄（明代）

娇姝拟向玉栏杆，零落春深杏雨残。闻道梅花开岁晚，凌霜凌雪不知寒。
罚赴边有怀上韦令公二首
薛涛（唐代）

闻道边城苦，今来到始知。
羞将筵上曲，唱与陇头儿。
黠虏犹违命，烽烟直北愁。
却教严谴妾，不敢向松州。
李少保挽诗
王炎（宋代）

洁己惟清德，撄鳞有格言。
位虽居鼎鼐，心已在丘园。
身退名增重，年高道愈尊。
哀荣无可憾，余庆子孙蕃。
潘处士宅会别
戴叔伦（唐代）

相邀寒影晚，惜别故山空。邻里疏林在，池塘野水通。

十年难遇后，一醉几人同。复此悲行子，萧萧逐转蓬。
咏金刚
蒋贻恭（五代）

扬眉斗目恶精神，捏合将来恰似真。

刚被时流借拳势，不知身自是泥人。
寄怀刘使君
梅尧臣（宋代）

昔我从仲父，三年在河内。
春游丹水上，花木弄粉黛。
人夸走马来，尽眼看没背。
薄暮半醉归，插花红簇队。
使君今少年，时往劝耕耒。
安行过树下，野杏正破纇。
何不学山公，酩酊还倒载。
令人知使君，心胆不琐碎。
切莫惩妇翁，慷慨临并代。
一朝由谤谪，虽去民苦爱。
实计幸不幸，岂较进与退。
因书寄此怀，绳墨老且悔。
梅花百咏 其三十三 精粹
李江（明代）

月光如水雪肌轻，冷蕊疏枝瘦影清。可是仙灵非俗态，须知本色自天成。

性田湛若三千界，心境昭然二五精。不必孤山寻个路，阶前一路最分明。
放歌行
曹邺（唐代）

莫唱放歌行，此歌临楚水。人皆恶此声，唱者终不已。

三闾有何罪，不向枕上死。
感昔
陆游（宋代）

曾从征西十万师，白头回顾只成悲。
云深骆谷传烽处，雪密嶓山校猎时。
过六偪山
黄立世（清代）

吾爱山之奇，尤爱山之险。每当偪仄处，鸟飞亦无胆。

一偪复一偪，如帆随湘转。偪偪入太空，脚底白云坂。

天时岂有异，山深各寒暖。昨日榴花开，今日雪花满。
赞张英玉蝉惊螳螂图
姚勉（宋代）

一螳踉蹡上枯柳，一螳欲上鼓剑走。惊蝉侧翅著树枝，性命几成落渠手。

物生远害当知几，不知犹可况已知。千枝何处无风露，莫曳残声急飞去。
冬晴
陆游（宋代）

岁暮常年雪正豪，今年暄暖减绨袍。
春回山圃梅争发，睡足茆绨日已高。
仓庾家家储旧谷，笙歌店店卖新醪。
太平气象方如许，寄语残胡早遁逃。
和韦使君听江笛送陈侍御
丘丹（唐代）

离樽闻夜笛，寥亮入寒城。月落车马散，凄恻主人情。
桐江纪事
六十七（清代）

入春终日雨随风，一路江南抵浙东。两岸乍添三丈水，田畴多半浪花中。
送僧三首
释慧空（宋代）

东山送人只一句，才拟钦承喝出去。
而今更向纸上求，大似因出拏死兔。
猷禅猷禅知不知，坚坐守之无了时。
趁取西风霜未落，泐潭百丈在江西。
巴东行人为庾子舆语
佚名（隋代）

淫预如幞本不通。瞿塘水退为庾公。
吟罢自题长句拨闷二首
钱谦益（清代）

孤臣泽畔自行歌，烂熳篇章费折磨。似隐似俳还似谶，非狂非折又非魔。

呕心自笑才华尽，扪腹其如倔强何？二祖历宗恩养士，几人吟咀泪痕多？
粹中自郴江莹中与南归时余在龙山容泯斋为诵唐诗入郭随缘住思山破夏归之句为韵十首 其六
释德洪（宋代）

我庵无量相，泯迹变清思。觉范如新故，空华今盛衰。
依韵和胡使君书事
范仲淹（宋代）

都督再临横海镇，集仙遥辍内朝班。
清风又振东南美，好梦多亲咫尺颜。
坐啸楼台凌皓月，行春鼓吹入青山。
太平天子尊耆旧，八十五祥未赐闲。
游水西简郑明府
李白（唐代）

天宫水西寺，云锦照东郭。清湍鸣回溪，绿水绕飞阁。

凉风日潇鸣，幽客时憩泊。五月思貂裘，谓言秋霜落。

石萝引古蔓，岸笋开新箨。吟玩空复情，相思尔佳作。

郑公诗人秀，逸韵宏寥廓。何当一来游，惬我雪山诺。
仲夏风雨不已
陆游（宋代）

南陌东阡自在身，一年节物几番新。鲥鱼出后莺花闹，梅子熟时风雨频。

冠盖敢同修禊客，桑麻不减避秦人。夕阳更有萧然处，照影清溪整葛巾。
出永定门里许有松横偃孑立道旁画以传之
陈宝琛（清代）

不惜道途老，终伤气类孤。年来兵马过，天幸免樵苏。
杲禅师以岩头婆子话相问作偈以答
释妙总（宋代）

一叶扁舟泛渺茫，呈桡舞棹别宫商。
云山海月都抛却，赢得庄周蝶梦长。
送陈别驾擢台幕
孙继皋（明代）

黄纸除书下九天，康邦功已海圻传。争看父老攀辕日，正及君圻易辙年。

陌上海棠春雨后，台中列柏庆云边。恩华此去纲维地，彩鹢凌江望若仙。
王学士亦经屈沱作诗予复和之 其二
屈大均（明代）

吾乡临一水，亦用屈沱名。伏腊湘累庙，弦歌楚些声。

宗惟南屈盛，辞未使君轻。家学元骚赋，依依忠爱情。
云台梅盛开呈单丞立之
陈宓（宋代）

两年骑马上云台，长是梅花烂漫开。
未识明珠从海出，只逢飞漫下天来。
月移清影侵衣带，风送浮香入酒杯。
珍重主人邀客意，忙中唤我此追陪。